Jeppe Mikkelsen (RV), 2013-12-12:
Tak for det, formand, og tak for ordet.
Jeg vil starte med at sige, at jeg naturligvis bakker ministeren op, og derfor vil jeg gøre det relativt kort.
Vi deler sådan set meget af intentionen i beslutningsforslaget, men vi er ikke sikre på, at det er den rette vej at gå.
Jeg tror, at alle brancher, der har problemer med en eller anden form for juridiske spørgsmål, kriminalitet osv., godt kunne tænke sig, at man ligesom havde en helt særlig enhed til lige præcis ens eget område.
Men man må også bare sige, at vi har en tradition i Danmark for et enhedspoliti; vi har en tradition for, at vi ikke lægger alt sammen centralt i kæmpestore enheder.
Jeg tror sådan set også, at forslagsstillerne er enige i, at det er inden for den ramme, vi fortsat skal udvikle dansk politi.
Når det så er sagt, så foregår det jo altså ikke på almindelige vilkår i dag.
Anmeldelser og rejste tiltaler går jo igennem SØIK, og de orienteres osv. Og sager af særlig karakter kan jo også simpelt hen specifikt overtages af SØIK.
Nogle af de nye tiltag, der er ved at blive implementeret i øjeblikket, og som vi skal evaluere inden længe, er jo, at flere sager skal behandles centralt af SØIK, at der kommer en større videns- og erfaringsudveksling, og at der bliver nogle faste personer ude i politikredsene, som bliver efteruddannet inden for det her område og kommer med i det her erfaringsnetværk.
Så der er jo nye initiativer på vej, og dem vil Rigsadvokaten så evaluere næste år, bl.a. i dialog med rettighedshaverne, og det synes jeg sådan set er et rigtig godt initiativ.
Så vil jeg sige, at der jo ikke er nogen definition på, hvad en taskforce egentlig er.
Det er sådan et modeord, men det er også – undskyld udtrykket – lidt fluffy.
Hvad er det, vi mangler for vi kan kalde det en taskforce?
Vi har andre taskforcer i politiet, som sidder og har en central enhed og så repræsentanter rundtomkring i de forskellige politikredse, f.eks. Task Force Vest, som har hovedkontor i Horsens, og så sidder der repræsentanter rundtomkring i nogle af de øvrige jyske og fynske politikredse.
Det kalder vi en taskforce.
Er det bare den her centralisering, vi mangler for at vi kan kalde det en taskforce?
Det synes jeg står lidt hen i det uvisse.
Sidst, men ikke mindst, må jeg sige, at jeg faktisk synes, at det her er et forligsspørgsmål.
Jeg ved ikke, om det er det rigtige forum at drøfte de her spørgsmål i.
Jeg synes faktisk, det er et forligsspørgsmål, for noget så centralt som politiets organisering må da være en del af aftalen om politiets økonomi.
Jeg tror, at hvis vi var kommet som regering og havde lavet en ny organisering af politiet, bare den mindste nye organisering af politiet, uden om forligskredsen, som består af regeringen, Venstre, Konservative og DF, så tror jeg altså, at vi havde fået Venstre, Konservative og DF på nakken relativt hurtigt.
Jeg synes, at oppositionen plejer at være ret god til at holde fast i, at man skal inddrages, når man er forligspart.
Så jeg synes faktisk, det er lidt det forkerte forum at drøfte de her spørgsmål i, og jeg vil da opfordre til, hvis man brænder meget for det, at man kan tage det op.
Man gjorde det mig bekendt ikke sidst, da man forhandlede aftalen om politiet og anklagemyndighedens økonomi, men man kan jo overveje, om man vil gøre det næste gang, det skal på bordet.
Men for at opsummere kan vi altså samlet set ikke støtte dette beslutningsforslag.